**A büntetés-végrehajtás országos parancsnokának**

 **1/2017. (I. 12.) OP**

***s z a k u t a s í t á s a***

***a Tanúvédelmi Program és a személyi védelem ellátásával kapcsolatos büntetés-végrehajtási feladatokról***

A büntetés-végrehajtási szervezet belső szabályozási tevékenységéről szóló 2/2013. (IX.13.) BVOP utasítás 7. pontja alapján – figyelemmel a büntetőeljárásban részt vevők, az igazságszolgáltatást segítők Védelmi Programjáról szóló 2001. évi LXXXV. törvény büntetés-végrehajtási intézetben történő végrehajtásának részletes szabályairól szóló 4/2002. (III. 28.) IM rendelet 22. § (2) bekezdésére – a Tanúvédelmi Program és a személyi védelem büntetés-végrehajtási intézetben történő végrehajtására kiadom a következő szakutasítást.

1. **Általános és értelmező rendelkezések**

1. Jelen szakutasítás vonatkozásában

* 1. Tanúvédelmi Program: a büntetőeljárásban résztvevők, az igazságszolgáltatást segítők Védelmi Programjáról szóló 2001. évi LXXXV. törvény (a továbbiakban: Törvény) 1. § 1. pontja szerinti védelmi program.
	2. Személyi védelem: a büntetés-végrehajtási szervezetnek határozattal elrendelt védelmi intézkedése.
	3. Tanúvédelmi Szolgálat: a Törvény 1. § 11. pontjában megjelölt szervezeti egység (a továbbiakban: Szolgálat).
	4. Tanúvédelmi vezető: a Büntetés-végrehajtás Országos Parancsnoksága Tanúvédelmi Programmal kapcsolatos ügyek intézésére kijelölt szervezeti egységének vezetője.
	5. Tanúvédelmi összekötő: a tanúvédelmi tevékenységet ellátó bv. intézet vezetője által – a Tanúvédelmi vezető jóváhagyásával – kijelölt személy, aki koordinálja a helyi tanúvédelmi feladatokat, illetve együttműködik a Szolgálattal és a Tanúvédelmi vezetővel.
	6. Tanúvédelmi munkacsoport: a tanúvédelmi tevékenységet ellátó bv. intézet vezetője által kijelölt munkacsoport, amelynek tagjai kizárólagosan jogosultak a védett fogvatartottak zártan kezelt adatainak megismerésére és kezelésére, és a tanúvédelemmel kapcsolatos bv. intézeti feladatok végrehajtására.
	7. Tanúvédelmi részleg: a bv. intézetnek az országos parancsnok engedélye alapján e célra kialakított tanúvédelmi zárkákból és a hozzájuk tartozó helyiségekből álló elkülönített része, ahol a Tanúvédelmi Program hatálya alatt álló fogvatartottak kerülnek elhelyezésre. Az országos parancsnok a Tanúvédelmi vezető javaslatára a részleget felfüggesztheti, megszüntetheti.
	8. Tanúvédelmi zárka: a védett fogvatartottak elhelyezésére szolgáló, szükség szerint technikai eszközzel felszerelt zárka.
	9. Védett fogvatartott: Tanúvédelmi Program vagy személyi védelem hatálya alatt álló fogvatartott személy.
	10. Adatzárlat: a Törvény 1. § 14. pontja szerinti rendelkezés.
1. A Tanúvédelmi munkacsoportot a tanúvédelmi összekötő vezeti, aki az elvégzett feladatokról rendszeresen beszámol a bv. intézet vezetőjének, szükség esetén jelentést tesz a Szolgálatnak és a Tanúvédelmi vezetőnek. A Tanúvédelmi vezető elsődlegesen elektronikus úton tart kapcsolatot a Tanúvédelmi összekötővel.
2. A Tanúvédelmi munkacsoport összeállítására különös figyelmet kell fordítani, és arra a büntetés-végrehajtási, biztonsági, egészségügyi, nyilvántartási szakterületek mellett a szükséges támogató (pl. gazdasági, informatikai, pszichológusi, bv. pártfogó) feladatok végrehajtására jogosult, lehetőség szerint minél kisebb számú személyt kell kijelölni.

**II. A Tanúvédelmi Program végrehajtása**

1. A fogvatartott befogadásával, nyilvántartásával, fogvatartásával, szabadításával összefüggő feladatokat a Tanúvédelmi munkacsoport tagjai látják el.
2. A bv. intézet a befogadással, a fogvatartással, és a szabadítással kapcsolatos iratot a Szolgálat megkeresése alapján Tanúvédelmi vezetőtől kapja, a jogszabályban meghatározott értesítési kötelezettségeit a Szolgálat útján teljesíti. A rendelkezési jogkör gyakorlója a Szolgálat.
3. A védett fogvatartott személyi adatait, a védelem végrehajtása során keletkezett és nyilvántartott elektronikus adatokat és iratokat zártan kell kezelni, ennek érdekében:
	1. a védett fogvatartott valamennyi adatát az elektronikus nyilvántartási rendszerek elkülönített adatbázisaiban kell nyilvántartani;
	2. a védett fogvatartottat kizárólag nyilvántartási szám szerint lehet a forgalmi naplóban, a határidőnaplóban és a bv. intézet által vezetett mutatókartonon nyilvántartani, személyi adatait és a védelem végrehajtásával kapcsolatos iratokat kizárólag a Tanúvédelmi munkacsoport tagjai kezelhetik;
	3. a bv. intézet vezetője és helyettese, a Tanúvédelmi Vezető, valamint a Tanúvédelmi munkacsoport tagjai az intézetben elhelyezett védett fogvatartott egyedi ügyében zárt adatkezelőnek minősül;
	4. a védett fogvatartott elkülönítetten kezelt adataihoz, és zártan kezelt irataihoz a c) pontban meghatározott személyi körön kívül más személy részére hozzáférési jogosultság külön engedéllyel biztosítható;
	5. a fogvatartás ideje alatt keletkezett valamennyi iratot és a védett fogvatartottról készült fényképeket a többi fogvatartottétól külön kezelt bv. iratban kell tárolni, és zárható lemezszekrényben kell elhelyezni;
	6. a lemezszekrény kulcsait külön kulcsdobozban kell tárolni, amelynek felvételére kizárólag a c) pontban felsorolt személyek jogosultak, a lemezszekrény felnyitásáról, annak indokáról, a felbontás idejét és a felbontó személyét is tartalmazó külön nyilvántartást kell vezetni;
	7. a védett fogvatartott nyilvántartott – a Szolgálat által elrendelt adatzárlat alá eső – személyes adatainak közlését az azt igénylő számára meg kell tagadni, az adat igénylőjét – a Szolgálat egyidejű értesítése mellett – az adatzárlat elrendelésének tényéről értesíteni kell;
	8. a védett fogvatartott védetti státuszának megszűnésével a hatályát vesztett Tanúvédelmi Programmal kapcsolatos iratokat a Tanúvédelmi vezetőnek kell megküldeni;
4. A védett fogvatartottal kapcsolatba kerülő személyi állomány feladatait, az érintett vezetők ellenőrzési tevékenységének végrehajtását visszatérően vizsgálni, értékelni kell.
5. A Tanúvédelmi Program hatálya alatt álló védett fogvatartottat életének, testi épségének megóvása érdekében tanúvédelmi részlegen kell elhelyezni. A zárka kijelölésénél figyelemmel kell lenni arra, hogy az közterület felől ne legyen megközelíthető, támadható.
6. A Tanúvédelmi Programmal kapcsolatos feladatokat annak a bv. intézetnek kell végrehajtania, amelyik tanúvédelmi részleget működtet, és amely bv. intézetet a védett fogvatartott elhelyezésével kapcsolatban a Tanúvédelmi vezető – a Szolgálattal történő előzetes egyeztetést követően – kijelölt.
7. A tanúvédelmi részlegre beosztott felügyelet kiválasztására különös gondot kell fordítani.
8. Amennyiben indokolt, – az adatvédelmi szabályok figyelembe vételével – a tanúvédelmi részleget biztonságtechnikai eszközökkel kell ellátni a folyamatos védelem fenntartása céljából. Ha a védett fogvatartott olyan bv. intézetben kerül elhelyezésre, ahol a biztonságtechnikai eszközökkel történő ellenőrzés feltételei nincsenek meg, a bv. intézet soron kívül intézkedik a szükséges eszközök biztosítására, továbbá a kiépítés és működtetés feltételeinek megteremtésére.
9. Amennyiben a védett fogvatartott bv. intézeten belüli mozgatása szükséges, a mozgatási szakaszon teljes zárást kell elrendelni. A védett fogvatartott – a rendelkezési jogkör gyakorlójának hozzájárulásával – kizárólag csak más védett fogvatartottal érintkezhet.
10. A védett fogvatartott bv. intézeten kívülre történő szállítását elsődlegesen a Szolgálat végzi.
11. Halasztást nem tűrő esetben a bv. intézet által teljesítendő szállítás, előállítás – a Szolgálat és a Tanúvédelmi vezető egyidejű értesítése mellett – kizárólag a feladathoz igazodó számú biztonsági felügyelő közreműködésével – lehetőség szerint társ rendvédelmi szerv biztosítása mellett – hajtható végre. A szállításra indokolt esetben páncélozott jármű is igénybe vehető. A szállítás megkezdését és befejezését, valamint a védett fogvatartott nem bv. egészségügyi intézménybe történő kihelyezését, illetve visszaszállítását a Biztonsági Szolgálat Ügyeleti és Védelmi Osztályának és a Tanúvédelmi vezetőnek rövid úton jelenteni kell.
12. A védett fogvatartottnak a tanúvédelmi részlegről történő kiadást megelőzően, illetve visszavételt követően teljes ruházat és csomagátvizsgálással végrehajtott motozáson kell átesnie, amelyhez kézi fémkeresőt és lehetőség szerint kapukeretes fémkeresőt, csomagvizsgálót is igénybe kell venni.
13. A bv. intézet vezetője a tanúvédelmi részleget érintő tervezett biztonsági szemlékről előzetesen tájékoztatni köteles a Tanúvédelmi vezetőt és a Szolgálatot. A biztonsági szemlén a Szolgálat számára a részvétel lehetőségét minden esetben biztosítani kell.
14. A védett fogvatartottakra a tanúvédelmi részleget működtető bv. intézet egységes házirendje vonatkozik, azonban a büntetés-végrehajtási célok folyamatos érvényesülése mellett eseti jelleggel – mérlegelési jogkörben – a bv. intézet vezetője a Szolgálattal és a Tanúvédelmi vezetővel együttműködve speciális szabályokat is megállapíthat, vagy az adott körülményeket mérlegelve indokolás nélkül vissza is vonhat. Ilyenek különösen:
	1. a védett fogvatartottak – végrehajtási fokozatukra tekintet nélküli – közös időtöltése;
	2. a tanúvédelmi részlegen a zárkaajtók nyitvatartási rendje;
	3. a progresszív rezsimszabályok által biztosított jogosultságok alkalmazása;
	4. egyszemélyes zárkában történő elhelyezés;
	5. az engedélyezett látogatófogadás alkalmainak száma, időtartama;
	6. a telefonálás alkalmainak száma, időtartama;
	7. a csomagfogadás feltételei;
	8. sportolási, tisztálkodási, mosási, valamint a bv. intézetben történő vásárlási feltételek;
	9. a tanúvédelmi részlegen tartható felszerelési, és személyes tárgyak köre;
	10. az oktatásban magántanulóként való részvétel lehetősége;
	11. a munkáltatásban való részvétel;
	12. élelmezés, vallásgyakorlás, művelődési-, kulturális-, valamint sporttevékenység.
15. Több, tanúvédelmi részlegen elhelyezett fogvatartott egyidejűleg csak akkor vehet részt a szabad levegőn való tartózkodáson és szervezett programon, ha ahhoz a Szolgálat előzetesen hozzájárult.
16. A védett fogvatartott és a Szolgálat között megkötött megállapodás (a továbbiakban: Megállapodás) alapján a Szolgálat – mint rendelkezési jogkör gyakorlója – biztonsági okból megtilthatja a védett fogvatartottnak, hogy meghatározott személyekkel kapcsolatot tartson, médiában szerepeljen, nyilvános szereplést vállaljon.
17. A Megállapodásban az intézet ideiglenes elhagyására vonatkozó lehetőségekből a védett fogvatartott kizárható.
18. A Tanúvédelmi vezető évente két alkalommal, de szükség esetén soron kívül egyeztető megbeszélést kezdeményez a Szolgálatnál. A megbeszélésbe a társszervek is bevonhatóak.
	* + 1. **A személyi védelem végrehajtása**
19. A védett fogvatartottat írásban tájékoztatni kell a tervezett intézkedésekről. A tervezett intézkedések elleni tiltakozása esetén a fogvatartottat annak következményeire írásban figyelmeztetni, és erről a személyi védelmet elrendelő hatóságot tájékoztatni kell. Ebben az esetben a büntetőeljárásban résztvevők, valamint az eljárást folytató hatóság tagjai személyi védelme elrendelésének feltételeiről és végrehajtásának szabályairól szóló 34/1999. (II. 26.) Korm. rendelet 13. § (2) bekezdésében foglaltak szerint kell eljárni.
20. A bv. intézet vezetője intézkedésben határozza meg a személyi védelemmel összefüggő helyi feladatokat és azok végrehajtását. A szabályozás tartalmazza különösen a védett fogvatartott
	1. más fogvatartottaktól elkülönített befogadását, védelme érdekében a tervezett intézkedésekről való tájékoztatását, hozzájárulása esetén kötelezettségeit és jogait;
	2. egyszemélyes elhelyezésének biztosítását, a zárkaajtó zárva vagy nyitva tartását, a belépésre jogosultak körét, a zárka ellenőrzésének rendjét;
	3. kapcsolattartásának (ügyvéd és látogató fogadásának, levelezésének; csomagküldemények kézbesítésének, telefonhasználatának) formáit, lebonyolításának, ellenőrzésének módját;
	4. szabad levegőn való tartózkodásának, fürdésének, egészségügyi ellátásának elkülönített végrehajtását;
	5. élelmezésének, szükségleti cikkek vásárlásának speciális szabályait, vallásgyakorlásának, művelődési, kulturális, valamint sporttevékenységének eltérő szabályait, a munkáltatásban, foglalkoztatásban és oktatásban való részvételének módját, meghallgatásának, kérelem előterjesztésének módját;
	6. előállításának, szállításának, egészségügyi intézménybe kihelyezésének fokozott őrzés melletti végrehajtását, az együttműködő szervek esetleges igénybevételét;
	7. szabadulásakor, szabadlábra helyezésekor, a bv. intézet ideiglenes elhagyásakor teendő intézkedéseket;
	8. a fogvatartottal kapcsolatba kerülő személyi állomány feladatait, az érintett vezetők ellenőrzési kötelezettségeit, végrehajtásának dokumentálását.
21. A személyi védelem hatálya alatt álló fogvatartott zárkájának kijelölésénél figyelemmel kell lenni arra, hogy az közterület felől ne legyen megközelíthető, támadható.
22. A személyi védelem ellátásával kapcsolatos Központi Adattárban nyilvántartott adatokról, az adatok igénybevételére jogosultak köréről és az igénybevétel módjáról, illetve az adatszolgáltatási kötelezettség teljesítésének módjáról az ORFK Tanúvédelmi Szolgálatánál működő Központi Adattár kezelésének, igénybevételének és az adatszolgáltatás rendjének szabályozásáról szóló 1/2005. (XII.30.) ORFK-BVOPK-HŐROPK-VPOPK együttes intézkedése ad iránymutatást.
	* + 1. **Záró rendelkezések**
23. Ez a szakutasítás a kiadást követő napon lép hatályba.
24. Hatályát veszti a Védelmi Program és a személyi védelem ellátásával kapcsolatos büntetés-végrehajtási feladatokról szóló 1-1/29/2013. (VII.12.) OP intézkedés.

**Dr. Tóth Tamás bv. vezérőrnagy**

**országos parancsnok**